Poul Henrik Hedeboe (SF), 2006-01-19:
Jeg vil godt takke Enhedslisten for at fremsætte dette forslag.
Det er et af de områder, hvor der er fuld overensstemmelse mellem Enhedslistens og SF's politik, og jeg har næsten hr. Per Clausen mistænkt for at have smugkigget på vores politik, men det har han nok ikke; det er også Enhedslistens politik.
Det kunne godt være, man skulle have skrevet statsbetalt økologisk sund mad i skoler og institutioner, for det er jo rigtigt, som det er blevet sagt: Tingene er ikke gratis.
Det er et spørgsmål om, hvem de er gratis for, og hvem der betaler for hvad.
Jeg har en lidt ubehagelig fornemmelse af, at alle partierne her i Tinget sådan set godt er klar over vigtigheden af, at børn får sund mad – og motion kunne man tilføje, det tror jeg også alle kan være helt enige om.
Der er nogle ideologiske barrierer for, hvad man må og ikke må, og det er lidt ærgerligt, for det er virkelig et område, hvor vi kunne udrette noget godt.
Jeg vil dele tingene lidt op ved dels at snakke sund mad, dels at snakke økologi, og jeg vil tage økologien til sidst.
Ligesom skolerne har til opgave at lære vores børn dansk, regning og matematik osv., mener jeg også, det burde være en prioritet at sige, at det er et led i opdragelsen og et led i indlæringen at lære om sund ernæring og sørge for, at det bliver praktiseret.
Undervisningen i de andre fag bliver praktiseret, det burde også ske her, og det ville være oplagt at gøre det ved at servere sund mad i skolerne.
Det er rigtigt, som der er blevet sagt, at i voksenlivet sker det i stigende grad rundtomkring på arbejdspladserne, men læren om, hvad der er sund mad, og i det hele taget læren om mad – at der kan drikkes andet end cola, og at der kan spises andet end pomfritter – sidder bedst fast, hvis man lærer det som barn.
Derfor er det meget oplagt at tage fat her.
Når vi anlægger en social profil, ved vi godt, at det halter mest de steder, hvor familien af en eller anden grund ikke rigtig fungerer; her er det børnene, der kommer i front og lider under det.
Det er også i høj grad børnene i de familier, hvor økonomien ikke er så god, som hellere smider den kedelige madpakke i grøftekanten end tager den frem og viser den, og så lader de hellere være at spise noget.
Sådan foregår det tit, så det vil være en særdeles god idé at fjerne de sociale forskelle, som madpakkerne udtrykker, og ligestille børnene ved at give dem den samme mad.
Det vil være allermest til gavn for dem, der har det sværest, og det er vel også dem, som ødelægger undervisningen allermest.
Jeg kan se, at nu har jeg ikke meget tid tilbage, så jeg vil hurtigt sige lidt om økologi.
Nogle steder, bl.a. i Nordjylland, er der lavet nogle forsøg, hvor man i 13 måneder har serveret økologisk kost i nogle institutioner og har oplevet, at når man gik fra almindelig kost til økologisk kost, fik specielt børn med sygdomsproblemer som f.eks. øreproblemer en meget bedre funktion.
Vi ved også, at der for nylig er gjort nogle forsøg med rotter.
Rotter er jo ikke mennesker, men det er dem, der bruges, når det skal indikeres, om traditionel mad og økologisk mad gør en forskel, og man fik nogle overraskende resultater: Immunsystemet hos de økologisk fodrede rotter blev meget bedre.
Sammen med det, vi har set i Nordjylland, siger det mig behageligt nok noget om, at der faktisk ligger noget fornuft i at servere økologisk kost.
Det er meget fornuftigt at have det i tankerne, specielt når vi snakker børn, og vi støtter forslaget.